CELEX: 32022D0326
Language: hu
Date: 2022-02-24 00:00:00
Title: A Bizottság (EU) 2022/326 végrehajtási határozata (2022. február 24.) a Francia Köztársaság által a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet 129. cikkével összhangban hozott bizonyos, kreozottal vagy egyéb kreozotjellegű anyaggal kezelt faanyagok használatának és forgalomba hozatalának korlátozására irányuló átmeneti intézkedés engedélyezéséről szóló (EU) 2019/961 bizottsági végrehajtási határozat módosításáról (az értesítés a C(2022) 1074. számú dokumentummal történt) (Csak a francia nyelvű szöveg hiteles) (EGT-vonatkozású szöveg)

2022.2.28.   
               
               
                  HU
               
               
                  Az Európai Unió Hivatalos Lapja
               
               
                  L 55/76
               
            
         A BIZOTTSÁG (EU) 2022/326 VÉGREHAJTÁSI HATÁROZATA
         (2022. február 24.)
         a Francia Köztársaság által a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet 129. cikkével összhangban hozott bizonyos, kreozottal vagy egyéb kreozotjellegű anyaggal kezelt faanyagok használatának és forgalomba hozatalának korlátozására irányuló átmeneti intézkedés engedélyezéséről szóló (EU) 2019/961 bizottsági végrehajtási határozat módosításáról
         
            
               (az értesítés a C(2022) 1074. számú dokumentummal történt)
            
         
         (Csak a francia nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendeletre (1) és különösen annak 129. cikke (2) bekezdésére,
         mivel:
         
                     (1)
                  
                  
                     A Bizottság 2019. június 7-én elfogadta az (EU) 2019/961 végrehajtási határozatot (2) (a továbbiakban: határozat), amelyben engedélyezte a Franciaország által az 1907/2006/EK rendelet 129. cikkével összhangban hozott, bizonyos, kreozottal vagy egyéb kreozotjellegű anyaggal kezelt faanyagok használatának és forgalomba hozatalának korlátozására irányuló átmeneti intézkedést.
                  
               
                     (2)
                  
                  
                     A határozat 1. cikkének (1) bekezdése értelmében az átmeneti intézkedést a határozat hatálybalépésétől számított 27 hónapig engedélyezték, amely így 2021. szeptember 7-ig tartott.
                  
               
                     (3)
                  
                  
                     A 27 hónapos időtartam bevezetésének célja az volt, hogy Franciaországnak elegendő idő álljon rendelkezésre a korlátozási eljárás lefolytatására, amelynek kezdeményezésére az 1907/2006/EK rendelet 129. cikkének (3) bekezdése kötelezi, és amelynek módja az, hogy a határozat időpontjától számított 3 hónapon belül a XV. melléklettel összhangban dokumentációt (a továbbiakban: XV. melléklet szerinti dokumentáció) nyújt be az Európai Vegyianyag-ügynökségnek (a továbbiakban: ügynökség).
                  
               
                     (4)
                  
                  
                     Az (EU) 2021/1839 bizottsági végrehajtási határozat (3)2022. október 31-ig meghosszabbította a kreozotnak a 8. terméktípusba tartozó biocid termékekben történő felhasználására vonatkozó jóváhagyás érvényességi idejét. Erre az ügynökség véleményének előkészítéséhez és benyújtásához szükséges idő, valamint az annak eldöntéséhez szükséges idő figyelembevétele érdekében került sor, hogy az 528/2012/EU európai parlamenti és tanácsi rendelet (4) 5. cikke (2) bekezdésének első albekezdésében foglalt feltételek közül legalább egy teljesül-e, és ezért a kreozot jóváhagyása meghosszabbítható-e.
                  
               
                     (5)
                  
                  
                     Franciaország nem kezdeményezte a korlátozási eljárást a határozatot követő három hónapon belül. Franciaország azzal érvel, hogy a benyújtandó XV. melléklet szerinti dokumentáció terjedelme és tartalma szorosan kapcsolódik a kreozot 528/2012/EU rendelet szerinti jóváhagyásának meghosszabbításáról vagy meghosszabbításának megtagadásáról folytatott megbeszélések következtetéseihez, így biztosítva az 1907/2006/EK rendelet szerinti esetleges korlátozás és az említett megbeszélések következtetései közötti jogi összhangot. Franciaország vállalta, hogy 2022. február 1-jéig benyújtja a XV. melléklet szerinti dokumentációt annak érdekében, hogy figyelembe tudja venni az említett megbeszélésekből levont következtetéseket.
                  
               
                     (6)
                  
                  
                     Az átmeneti intézkedés engedélyezésének időtartama lehetővé teszi a korlátozási eljárás lefolytatását. Tekintettel a korlátozási eljárás ütemtervére, az átmeneti intézkedés engedélyezésének időtartamát ezért a határozatban kiszámított időtartammal, azaz a XV. melléklet szerinti dokumentáció benyújtásának időpontjától számított 27 hónappal meg kell hosszabbítani.
                  
               
                     (7)
                  
                  
                     Az átmeneti intézkedés engedélyezésének az (EU) 2019/961 végrehajtási határozatban ismertetett indokai változatlanok maradnak. Következésképpen az átmeneti intézkedést továbbra is engedélyezni kell.
                  
               
                     (8)
                  
                  
                     A jogbizonytalanságot, és ennek eredményeképp a Franciaország által hozott átmeneti intézkedés engedélyének a korlátozási eljárás lezárulta miatti esetleges lejártát elkerülendő, visszamenőleges hatállyal meg kell hosszabbítani az átmeneti intézkedés engedélyezett végrehajtásának időtartamát. Az időtartamot ezért 2021. szeptember 8-tól, nem pedig a XV. melléklet szerinti dokumentáció benyújtásának várható időpontjától kell számítani, és ennek megfelelően további öt hónapot kell hozzáadni, 32 hónapra emelve az időtartam teljes meghosszabbítását.
                  
               
                     (9)
                  
                  
                     Az (EU) 2019/961 végrehajtási határozatot ezért ennek megfelelően módosítani kell.
                  
               
                     (10)
                  
                  
                     E határozat összhangban áll az 1907/2006/EK rendelet 133. cikke értelmében létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            Az (EU) 2019/961 végrehajtási határozat 1. cikkének (1) bekezdésében a „27 hónapig” szöveg helyébe az „59 hónapig” szöveg lép.
         
         
            2. cikk
            Ezt a határozatot 2021. szeptember 8-tól kell alkalmazni.
         
         
            3. cikk
            Ennek a határozatnak a Francia Köztársaság a címzettje.
         
         
            Kelt Brüsszelben, 2022. február 24-én.
            
               
                  a Bizottság részéről
               
               Thierry BRETON
               
                  a Bizottság tagja
               
            
         
         
            (1)  HL L 396., 2006.12.30., 1. o.
         
         
            (2)  A Bizottság (EU) 2019/961 végrehajtási határozata (2019. június 7.) a Francia Köztársaság által a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet 129. cikkével összhangban hozott bizonyos, kreozottal vagy egyéb kreozotjellegű anyaggal kezelt faanyagok használatának és forgalomba hozatalának korlátozására irányuló átmeneti intézkedés engedélyezéséről (HL L 154., 2019.6.12., 44. o.).
         
            (3)  A Bizottság (EU) 2021/1839 végrehajtási határozata (2021. október 15.) a kreozot 8. terméktípusba tartozó biocid termékekben történő felhasználására vonatkozó jóváhagyás érvényességi idejének meghosszabbításáról (HL L 372., 2021.10.20., 27. o.).
         
            (4)  Az Európai Parlament és a Tanács 528/2012/EU rendelete (2012. május 22.) a biocid termékek forgalmazásáról és felhasználásáról (HL L 167., 2012.6.27., 1. o.).